Trnavská univerzita v Trnave

Trnavská univerzita v Trnave (spočiatku Trnavská univerzita so sídlom v Trnave) je verejná vysoká škola univerzitného typu. Vznikla obnovením historickej Trnavskej univerzity 25. marca 1992 zákonom SNR č. 191/1992.

Trnavská univerzita sa hlási k princípom Veľkej Charty európskych univerzít,  ktorá definuje základné princípy, ktorými by sa univerzity po celom svete mali riadiť. Sú to najmä ich úplná nezávislosť od politickej a ekonomickej moci, sloboda uskutočňovať výskum a sloboda vyučovať. V roku 2021 sa k aktuálnemu zneniu Magny Charty Universitatum 2020 pripojila aj Trnavská univerzita v Trnave.

Trnavská univerzita obhajuje kresťanské princípy, chce chrániť morálne a duchovné hodnoty, vychovávať v duchu ekumenizmu, spolupracovať s univerzitami, výskumnými a vedeckými ústavmi na Slovensku a v zahraničí.

V súčasnosti je jej rektorom literárny vedec prof. René Bílik.

Možnosti štúdia 
Univerzita a jej fakulty poskytujú vysokoškolské vzdelávanie v akreditovaných študijných odboroch a študijných programoch uskutočňovaných v troch stupňoch vysokoškolského štúdia: bakalársky, magisterský a doktorandský. Univerzita poskytuje aj vzdelávanie na univerzite tretieho veku pre záujemcov starších ako 40 rokov, rovnako fakulty ponúkajú špecializačné štúdium, napríklad program Master of Public Health.

Medzinárodné hodnotenie 
Podľa 7. edície medzinárodného hodnotenia U-Multirank z roku 2020 je Trnavská univerzita v Trnave treťou najlepšou univerzitou na Slovensku. Pozitívne sa hodnotí kvalita publikácií, internacionalizácia študentov aj pedagógov. V U-Multiranku nehodnotili Trnavskú univerzitu len ako inštitúciu, ale aj špeciálne v jednotlivých odboroch politológia, sociológia, história a pedagogické vedy.

Výborný výsledok dosiahla Trnavská univerzita pri hodnotení pedagogických vied, keď zo zapojených slovenských a českých univerzít  získala najlepšie umiestnenie podľa všetkých indikátorov.

Najstaršia univerzita v Trnave až v troch zapojených odboroch – pedagogické vedy, história a politológia – dosiahla skóre „A“ za podiel akademických zamestnancov s PhD., čo podľa univerzity ukazuje na vysokú kvalitu v oblasti vzdelávania.

Fakulty 
 Filozofická fakulta
 Právnická fakulta
 Teologická fakulta
 Pedagogická fakulta
 Fakulta zdravotníctva a sociálnej práce

Rektori 

 prof. RNDr. Anton Hajduk, DrSc. (12. máj 1992 – 21. október 1996)
 prof. MUDr. Ladislav Šoltés, DrSc. (31. január 1997 – 31. január 2000)
 prof. JUDr. Peter Blaho, CSc. (1. február 2000 – 31. január 2007)
 doc. Ing. Martin Mišút, CSc. (1. február 2007 – 31. január 2011)
 doc. ThDr. Andrej Filipek, SJ, PhD. (31. január 2011 – 22. august 2011) – poverený vykonávaním funkcie rektora
 prof. doc. JUDr. Marek Šmid, PhD. (22. august 2011 - 27. august 2019)
 prof. PaedDr. René Bílik, PhD. (28. august 2019 - doteraz)

Literatúra 
 HOLOŠOVÁ, Alžbeta a kol.: Trnavská univerzita vo svetle dejín. Trnava; Kraków : Ústav dejín Trnavskej univerzity; Towarzystwo Słowaków w Polsce, 2012. 443 s. ISBN 978-83-7490-480-3.
 ŠIMONČIČ, Jozef – HOLOŠOVÁ, Alžbeta (eds.): Dejiny Trnavskej univerzity 1635 – 1777, 1992 – 2010. Trnava : Typi Universitas Tyrnaviensis, 2010. 370 s. ISBN 978-80-8082-353-5.
 [KATUNINEC, Milan (zost.):] Trnavská univerzita 1992 – 2007 : [15. výročie obnovenia]. Trnava : Trnavská univerzita, 2007. 61 s. ISBN 978-80-8082-151-7.
 séria zborníkov Fons Tyrnaviensis vydávaná od roku 2006
 ŠIMONČIČ, Jozef – ŠKOVIERA, Daniel: Trnavská univerzita v dokumentoch (1635 – 1998). Bratislava : Veda, 2002. 79 s. ISBN 80-224-0730-5.

Referencie

Pozri aj 
 Trnavská univerzita (historická)
 Univerzitné budovy (Trnava)

Iné projekty

Externé odkazy 
 Oficiálna stránka univerzity

 
Univerzity na Slovensku
Verejné vysoké školy na Slovensku